b"\n_START_ARTICLE_\nCerkev svetega Nikolaja, Hamburg\n_START_SECTION_\nSplo\xc5\xa1no\n_START_PARAGRAPH_\nSedanje stanje cerkve svetega Nikolaja je posledica bombardiranja Hamburga v drugi svetovni vojni, odstranitve poru\xc5\xa1enih zidov in ru\xc5\xa1evin leta 1951 ter restavratorstva stolpa v 1990-ih in v letu 2012._NEWLINE_Rettet die Nikolaikirche e.V. je fundacija, ki \xc5\xbeeli obnoviti stolp in izbolj\xc5\xa1ati njegovo spominsko vlogo, ki jo podpira mesto Hamburg, zdru\xc5\xbeenje Hauptkirche in razli\xc4\x8dni podjetni\xc5\xa1ki sponzorji in zasebniki. Organizacija je zadol\xc5\xbeena za vzdr\xc5\xbeevanje obstoje\xc4\x8de strukture stavbe, restavriranje, organiziranje dogodkov in prikazov v cerkvi ter delovanje informacijskega centra, ki je v kripti cerkve.\n_START_SECTION_\nStarej\xc5\xa1a struktura\n_START_PARAGRAPH_\nZ ustanovitvijo naselja Nikolai in pristani\xc5\xa1\xc4\x8da na reki Alster v 12. stoletju, je bila postavljena kapela posve\xc4\x8dena svetemu Nikolaju, zavetniku mornarjev. Ta lesena stavba je bila druga cerkev v Hamburgu, po stolnici svete Marije._NEWLINE_Leta 1335, nekaj let pred napadom \xc4\x8drne smrti, se je za\xc4\x8dela gradnja nove stavbe iz opeke. Struktura naj bi bila triladijska dvoranska cerkev v zna\xc4\x8dilnem severno-nem\xc5\xa1kem ope\xc4\x8dnem gotskem slogu. Ta stavba je stala do sredine 19. stoletja, se spreminjala, \xc5\xa1irila in zdr\xc5\xbeala ve\xc4\x8d delnih uni\xc4\x8denj. Stolp, ki je bil postavljen leta 1517, je zgorel leta 1589. Nov stolp se je zru\xc5\xa1il leta 1644. Zadnji stolp stare cerkve sv. Nikolaja je oblikoval Peter Marquardt. Njegov stolp je bil visok 122 metrov in bil s svojo zna\xc4\x8dilno kupolo znamenitost mesta in dragulj na obzorju._NEWLINE_Cerkev svetega Nikolaja je kot sredi\xc5\xa1\xc4\x8de ene od \xc5\xa1tirih hambur\xc5\xa1kih \xc5\xbeupnij sodelovala v vseh teolo\xc5\xa1kih razpravah, ki so se borile v mestu, zlasti med reformacijo. Potem ko je minister Henning Kissenbr\xc3\xbcgge odstopil leta 1524, so se prebivalci odlo\xc4\x8dili za ministra Johannesa Bugenhagna, profiliranega reformatorja in zaupnika Martina Luthra. Konzervativni mestni svet je lahko prepre\xc4\x8dil njegovo imenovanje, tako da je Kissenbr\xc3\xbcgge ostal. Vendar pa niso mogli ustaviti splo\xc5\xa1nega vala izvoljenih luteranskih ministrov v Hamburgu; v cerkvi svetega Nikolaja je bil Johann Zegenhagen imenovan po kon\xc4\x8dnem odhodu Kissenbr\xc3\xbcggeja. Reformacija je bila dokon\xc4\x8dno mirno in leta 1528 se je v Hamburgu pojavil Bugenhagen in postal pridigar v cerkvi svetega Nikolaja. Poznan je po vzpostavitvi cerkvenega reda v Hamburgu, ki ureja finance in druge cerkvene zadeve, kot je \xc5\xa1olski kurikulum. Ta red je trajal 200 let._NEWLINE_Stara cerkev svetega Nikolaja je bila prva velika javna stavba, ki je pogorela v velikem po\xc5\xbearu maja 1842. Uni\xc4\x8denje cerkve opisujejo kronisti kot posebno ganljiv dogodek za dr\xc5\xbeavljane. Bila je prva velika stavba, ki je bila zgorela in pokazala, kako katastrofalen je po\xc5\xbear. 5. maja so morali opoldanske ma\xc5\xa1e, ki jih je vodil pridigar Wendt, prekiniti in kon\xc4\x8dati z molitvijo za re\xc5\xa1evanje cerkve. O\xc4\x8ditno ni ra\xc4\x8dunal na izgubo cerkve, saj ve\xc4\x8dina umetni\xc5\xa1kih zakladov ni bila shranjena._NEWLINE_Stolp je bil ogro\xc5\xbeen okoli \xc5\xa1tirih popoldne. Kljub obupnim prizadevanjem ni bilo mogo\xc4\x8de zadr\xc5\xbeati ognja zaradi takratne opreme, ki ni dovoljevala, da bi se voda v zadostni koli\xc4\x8dini dvignila do vi\xc5\xa1ine stolpa. Kon\xc4\x8dno se je zru\xc5\xa1il v ladjo in jo v celoti za\xc5\xbegal.\n_START_SECTION_\nNeogotska konstrukcija\n_START_PARAGRAPH_\nKmalu po po\xc5\xbearu je bila cerkev ponovno zgrajena. Leta 1843 se je za\xc4\x8dela tako imenovano \xc2\xbbzbiranje \xc5\xa1ilinga\xc2\xab, leta 1844 pa arhitekturni nate\xc4\x8daj, ki ga je arhitekt Gottfried Semper (rojen v bli\xc5\xbenji Altoni) osvojil z osnutkom romansko oblikovane strukture. Njegova zasnova se ni uresni\xc4\x8dila, saj se ni mogla umestiti v hambur\xc5\xa1ko mestno jedro in nekaj pred tem, je zaklju\xc4\x8dek srednjeve\xc5\xa1ke k\xc3\xb6lnske stolnice leta 1842 pripeljal do gotskega preporoda v Nem\xc4\x8diji. Hambur\xc5\xa1ka srednjeve\xc5\xa1ka stolnica je bila leta 1805 poru\xc5\xa1ena._NEWLINE_Angle\xc5\xa1ki arhitekt George Gilbert Scott, ki je bil strokovnjak za obnovo srednjeve\xc5\xa1kih cerkva in zagovornik gotskega arhitekturnega sloga, je dobil naro\xc4\x8dilo, naj oblikuje novo cerkev. Zasnoval je 86-metrsko ladjo z 28 metrov visokim obokom. Na arhitekturo sta mo\xc4\x8dno vplivala francoski in angle\xc5\xa1ki gotski slog, \xc4\x8deprav je bil stolp tipi\xc4\x8dno nem\xc5\xa1ki. Koli\xc4\x8dina skulptur, izdelanih iz pe\xc5\xa1\xc4\x8denjaka v notranjosti in na stolpu, je bila neobi\xc4\x8dajna. Nova cerkev je bila zgrajena na jugovzhodno od stare, kjer je neko\xc4\x8d stal Neue Burg (Novi grad). Gradnja se je za\xc4\x8dela leta 1846, 27. septembra 1863 pa je bila cerkev posve\xc4\x8dena. Stolp z vi\xc5\xa1ino 147,3 metra je bil kon\xc4\x8dan leta 1874. Takrat je bila cerkev svetega Nikolaja najvi\xc5\xa1ja stavba na svetu do zaklju\xc4\x8dka stolnice v Rouenu leta 1876. Za TV stolpom je cerkev \xc5\xa1e vedno druga najvi\xc5\xa1ja stavba v Hamburgu.\n_START_SECTION_\nDruga svetovna vojna\n_START_PARAGRAPH_\nJasno viden stolp cerkve je slu\xc5\xbeil kot cilj in usmerjevalni marker za pilote zavezni\xc5\xa1kih zra\xc4\x8dnih sil med obse\xc5\xbenimi zra\xc4\x8dnimi napadi na Hamburg. 28. julija 1943 je bila cerkev mo\xc4\x8dno po\xc5\xa1kodovana zaradi bombardiranja. Streha se je zru\xc5\xa1ila in notranjost ladje je utrpela veliko \xc5\xa1kodo. Stene so razpokale, vendar se niti te, in ne stolp niso zru\xc5\xa1ile.\n_START_SECTION_\nPo vojni\n_START_PARAGRAPH_\nOsnovna struktura gotske cerkve je v veliki meri ostala nepo\xc5\xa1kodovana in rekonstrukcija je bila realna mo\xc5\xbenost. Kljub temu je bilo odlo\xc4\x8deno, da ladjo poru\xc5\xa1ijo, medtem ko bi stolp ostal nedotaknjen. Ker okolica cerkve ni bila ve\xc4\x8d stanovanjsko obmo\xc4\x8dje, je bila v okro\xc5\xbeju Harvestehude zgrajena nova cerkev svetega Nikolaja. Leta 1951 je bila ladja kon\xc4\x8dno poru\xc5\xa1ena, ru\xc5\xa1evine pa deloma uporabljene za okrepitev obre\xc5\xbeja reke Labe._NEWLINE_Izguba dragocenega gotskega arhitekturnega spomenika je ob\xc5\xbealovalo veliko ljudi, po vojni pa so bile druge prednostne naloge glede rekonstrukcije. V primerjavi s cerkvijo nadangela Mihaela, cerkev svetega Nikolaja ni bila ena od pomembnih znamenitosti Hamburga._NEWLINE_Stolp in nekateri ostali zidovi so bili ohranjeni kot spomenik proti vojni. Ve\xc4\x8d desetletij ni bilo treba skrbeti zanje, zato postopoma razpadajo. Leta 1987 je fundacija Rettet die Nikolaikirche e.V.  za\xc4\x8dela z obnovo obstoje\xc4\x8de stavbe in postavila v kripto tako imenovano \xc2\xbbmesto sre\xc4\x8danj\xc2\xab\xc2\xa0(prostor za prireditve in razstave). Organizacija posku\xc5\xa1a re\xc5\xa1iti ko\xc5\xa1\xc4\x8dke ru\xc5\xa1evin, ki so bili odstranjeni leta 1951, kot so kosi iz uni\xc4\x8dene ladje, ki so jih novembra 2000 potegnili iz reke Labe. Obnova cerkve, kot je bila narejena s  cerkvijo svete Marije v Dresdnu, ni na\xc4\x8drtovana. Vendar pa je bil leta 1993 vgrajen karilon z 51-zvonci kot spomin._NEWLINE_Od 1. septembra 2005 dvigalo znotraj stolpa vozi obiskovalce do 75,3 metrov visoke plo\xc5\xa1\xc4\x8dadi za  panoramski pogled na Hamburg in \xc5\xa1e posebej bli\xc5\xbenji Speicherstadt ('mesto skladi\xc5\xa1\xc4\x8d')."